b'\n_START_ARTICLE_\nAlfred Jacobsson\n_START_PARAGRAPH_\nJohan Alfred Jacobsson (27. lokakuuta 1841 Turku \xe2\x80\x93 15. helmikuuta 1931) oli suomalainen puutavara-alan liikemies, lahjoittaja ja kauppaneuvos._NEWLINE_Jacobssonin vanhemmat olivat kauppalaivuri Johan Jacobsson ja Charlotta Albertina Myhrberg. H\xc3\xa4n k\xc3\xa4vi yl\xc3\xa4alkeiskoulun ja kauppakoulun sek\xc3\xa4 teki viel\xc3\xa4 vuonna 1870 opintomatkan Englantiin, Ranskaan ja Saksaan. Jacobsson perusti 1870 oman puutavaraliikkeen Turkuun. H\xc3\xa4n toimi vuodesta 1881 Akaan H\xc3\xb6yrysaha Oy:n toimitusjohtajana ja vuodesta 1888 Vartsalan H\xc3\xb6yrysaha Oy:n toimitusjohtajana. Jacobsson oli Kemi Oy:n johtokunnan j\xc3\xa4sen, Merivakuutus Oy Tritonin johtokunnan puheenjohtaja, Turun Osakepankin hallintoneuvoston j\xc3\xa4sen sek\xc3\xa4 \xc3\x85bo Akademin hallituksen j\xc3\xa4sen._NEWLINE_Jacobsson osallistui s\xc3\xa4\xc3\xa4tyvaltiop\xc3\xa4iville porvariss\xc3\xa4\xc3\xa4dyn j\xc3\xa4senen\xc3\xa4 1899. H\xc3\xa4n oli Turun kaupunginvaltuuston j\xc3\xa4sen 1879\xe2\x80\x931903 ja rahatoimikamarin j\xc3\xa4sen 1885\xe2\x80\x931890. Jacobsson toimi lis\xc3\xa4ksi Ruotsin varakonsulina Turussa 1890\xe2\x80\x931918. H\xc3\xa4n lahjoitti biologisen museon Turun kaupungille 1902\xe2\x80\x931906 sek\xc3\xa4 teki lukuisia lahjoituksia \xc3\x85bo Akademille. Jacobssonin kodin irtaimistosta on muodostettu Ett Hem -niminen kotimuseo empiretyyliseen puupientaloon Turun Piispankadulla._NEWLINE_Alfred Jacobsson oli naimisissa vuodesta 1877 Helene Kumlinin kanssa.'